钦定古今图书集成/明伦汇编/官常典/第174卷 > 《萧相国让进爵为王表》前人
## 钦定古今图书集成/明伦汇编/官常典/第174卷 > 《萧相国让进爵为王表》前人

臣结虑归请，三辰未镜，倾魂仰视，九天弥阻。重炳徽
策，再晰光诰，理晦情震，若涉严渊。臣业不出世，绩未
逮古，谬藉明政，陈力就列，艰多智寡，翊赞罔树。若乃
《洪范》不修，锺缀旒之日；九𥟖乱政，当摧轴之辰。虽沥
命奉时，祸提下亟，防明之陋，贻惭昔人；杜险之蔽，取

席卷，虔刘巨祸，臣实恧焉。不悟上赏亟降，华爵必集，
虽延首紫局，翘意辰居，执为守约之志，既谢简鉴；避
贤辞智之请，终无开允。故受任专征，远迩知宠，肇封
四履，侯甸推礼。昔虞思勤夏，不列殊物之锡；晋叔匡
周，岂颁上公之典？燕藩懿亲，裁蒙衮舄之荣；梁国戚
属，方忝旌旗之贵。而臣包括庶揆，㹅纳仪刑，盖出近
古，非三代之远体也。乃逾九命，爰超五等，域中之称，
丽天作则，探情顾抱，岂所允安者哉？伏愿陛下一检
丹崖，遂臣慊心，无使怵迫，深贻疵戾。